
# Таҗикстанда Сабан туе узды

Таҗикстанның Дүшәнбе шәһәре янында Сабантуй бәйрәме үтте. Бу хакта «Татар-информ» журналистына Бәйсез Дәүләтләр Берләшмәсе, чит илләрдә яшәүче ватандашлар эшләре һәм халыкара гуманитар хезмәттәшлек буенча федераль агентлыкның (Россотрудничество) Таҗикстандагы вәкиллегенең матбугат хезмәтендә сөйләделәр.

«Харангон» ял зонасы территориясенә Таҗикстанның күп районнарыннан – Бохтар, Дангар, Нурек, Гисса, Вахдаттан ватандашлар, шулай ук «Чит илләрдә Россия укытучысы» проектында катнашучылар, Россия Илчелеге һәм Россотрудничество вәкиллеге хезмәткәрләре килде.

Ачылу тантанасында Татарстан Республикасы Рәисе **Рөстәм Миңнехановның** бәйрәм кунакларына адресланган котлавы укылды. «Төрле милләт һәм дин вәкилләрен берләштерә торган матур бәйрәм мәйданында спорт, җыр һәм бию сәләтләре ачыла, күп кенә мәдәниятләрнең үзара бәйләнеше һәм үзара баюы күзәтелә», – диелә котлауда.



Россия Илчелегенең Таҗикстандагы киңәшче-илчесе **Шамил Шәмсетдинов,** җыелганнарны котлап, болай диде: «Сабантуй халыклар дуслыгының көчен, гасырлар буе дәвам иткән гореф-гадәтләргә тугрылыкны символлаштыра. Без аны зур бәйрәм – Россия көне алдыннан билгеләп үтәбез. Бу көнне без зур ватаныбыз тарихын, мәдәниятләребезне искә төшерәбез, ата-бабаларыбызга хөрмәт күрсәтәбез һәм киләчәккә өмет баглыйбыз. Россия үзенең җирендә йөзләгән халыкның тыныч, иҗади яшәве белән дан тота. Бу мөнәсәбәтләрне кадерләү мөһим».

Балалар да, өлкәннәр дә Сабантуй ярышларында – капчык киеп, кашыкка йомырка салып, көянтә белән йөгерү һәм көрәштә бик теләп катнашты. Казаннан җырчы **Альбина Мусина** махсус кунак булды, ул татар җырлары башкарды.



Следите за самым важным и интересным в Telegram-каналеТатмедиа

## Нет комментариев
Таҗикстанда Сабан туе узды